मनुष्य का शरीर असंख्य कोशिकाओं से बना हुआ है। स्टेम सेल मानव शरीर के हर अंग और कोशिका का आधार है। अन्य कोशिकाएं विभाजित होने पर क्षतिग्रस्त हो सकती हैं, लेकिन स्टेम कोशिका विभाजित होने के बाद भी फिर से अपना पूर्व रूप धारण कर लेती है। इससे करीब-करीब शरीर की सभी कोशिकाओं को निर्मित किया जा सकता है। स्‍टेम सेल से शरीर के किसी अंग की कोशिका तैयार की जा सकती है। स्टेम सेल की प्राप्ति के तीन स्रोत हैं। एक-गर्भस्थ शिशु के भ्रूण के तंतुओं से, जिसे भ्रूण स्टेम सेल कहते हैं। दूसरा, कार्ड स्टेम सेल, जो जन्म के समय बच्चों के गर्भनाल से लिए जाते हैं। तीसरा, वयस्क स्टेम सेल, जो रक्त या अस्थि मज्जा (बोनमैरो) से एकत्र किए जाते हैं।